His Glorious Night

***His Glorius Night*** () je američki crno-bijeli film snimljen 1929. u režiji Lionela Barrymorea, poznat kao prvo zvučno ostvarenje u filmografiji Johna Gilberta, dotadašnje zvijezde nijemih filmova, ali i po komercijalnom neuspjehu koji mu je uništio karijeru.

Film predstavlja adaptaciju kazališne drame *Olympia* mađarskog književnika Ferenca Molnara. Gilbert u njemu tumači lik kapetana Kovacsa, konjičkog oficira u vojsci jedne fiktivne monarhije, a u koga je zaljubljena princeza Orsolini, čiji lik tumači Catherine Dale Owen. Radnja prikazuje kako njihovu vezu pokušava okončati kraljica (čiji lik tumači Nance O'Neill), a što kapetan Kovacs pokušava spriječiti fabricirajući dokaze o skandalu kojim bi ucijenio kraljicu.

Gilbertu je *His Glorious Night* zapravo bio drugi zvučni film, s obzirom da je nešto ranije snimio ''Redemption'', ali je njegova premijera bila odgođena za godinu dana. Zvučni debi Gilberta, koji je dotada uživao status jedne od najvećih i najbolje plaćenih hollywoodskih zvijezda, je bio loše primljen i od publike, ali i od kritike. Ubrzo su se u štampi pojavili navodi kako se publika, čim je prvi put čula Gilbertov glas, počela smijati, jer je "bio previsok i ženskast", odnosno nespojiv sa idealima filmske muževnosti. Te tvrdnje su kasnije bile često citirane u djelima posvećenim historiji Hollywooda, a Gilbert postao oličenje žrtve tranzicije sa nijemog na zvučni film. Dio kritičara i historičara filma su kasnije, međutim, utvrdili da je Gilbertov glas bio sasvim u redu, odnosno da je razlog za smijeh publike bio u lošem scenariju Willarda Macka, koji je koristio replike i dijaloge adekvatne za međutitlove u nijemim filmovima, ali koji su izgovarani od strane glumaca zvučali teatralno i samoparodijski. Neuspjeh filma se također pripisuje i neiskustvu glumca Lionela Barrymorea kome je bila povjerena režija. Gilbertova kćer Leatrice Gilbert Fountain  je pak tvrdila da je Louis B. Mayer, šef studija MGM, namjerno sabotirao film motiviran mržnjom prema Gilbertu i željom da što prije raskine ugovor s njim.

Kao i neki drugi prestužni hollywoodski filmovi tog vremena, i His Glorious Night je dobio višejezične verzije pod različitim naslovima i različitim glumcima namijenjenim za strana tržišta. 1930. su tako za francusko govorno tržište snimljeni *Si l'empereur savait ça*, za špansko *Olimpia* i za njemačko *Olympia*. Sva tri filma su dobila bolje recenzije od originala. Godine 1960. je snimljena nova adaptacija Molnarove drame pod naslovom *[[A Breath of Scandal]]* gdje je glumila Sophia Loren.

Snimanje *His Glorious Night*, kao i katastrofalna reakcija publike na njegovoj premijeri, inspirirala je neke od scena od popularnom filmskom mjuziklu *[[Singin' in the Rain|Pjevajmo na kiši]]* iz 1952. godine.

## Uloge
* John Gilbert ... Kapetan Kovacs
* Catherine Dale Owen ... Princeza Orsolini
* Nance O'Neil ... Eugenie
* Gustav von Seyffertitz ... Krehl
* Hedda Hopper ... Mrs. Collingswood Stratton
* Doris Hill ... Priscilla Stratton
* Tyrell Davis ... Princ Luigi Caprilli
* Gerald Barry ... Lord York
* Madeline Seymour ... Lady York
* Richard Carle ... Grof Albert
* Eva Dennison ... Grofica Lina
* Youcca Troubetzkov ... Von Bergman
* Peter Gawthorne ... General Ettingen

## Reference

## Vanjske veze
* 
* ''His Glorious Night''; allmovie.com